༨༽ཞེས་ཚིག་སྦྱོར་མི་གཅིག་པ་མ་གཏོགས་ནང་དོན་གྱི་ཆ་ནས་ཐུའུ་བཀྭན་གྲུབ་མཐའ་ནང་གི་བཤད་ཚུལ་དང་མཐུན་པས་ནང་དོན་ཡོངས་རྫོགས་བྲིས་ཀྱང་བསྐྱར་ཟློས་ཙམ་ལས་གཞན་མེད་པས་འབྲི་བར་མི་བྱའོ།།པདྨ་རྣམ་རྒྱལ་གྱིས་བསྒྱུར་བའི་ཁུང་ཙིའི་གསུང་སྒྲོས་ཞེས་པའི་དཔེ་ཆའི་ནང་དུ།ཁུང་ཙིའི་ལོ་རྒྱུས་སྐབས།བོད་ཀྱི་འགྱུར་རྩོམ་དུའང་ཁོང་གིས་མཛད་པའི་མོ་གཞུང་གི་ཚན་ཁག་རེ་གཉིས་དང་གཏོ་འབུམ་སོགས་འགྱུར་ཡོད་པ་བོད་སྔ་རབས་པས་ཀོང་ཙེ་འཕྲུལ་གྱི་རྒྱལ་པོ་ཞེས་འཕགས་པ་འཇམ་དཔལ་དབྱངས་དངོས་ཤིག་ལ་ངོས་འཛིན་གནང་བཞིན་ཡོད་དོ།།གང་ལྟར་ཡང་ཁོང་གི་གསུང་རྩོམ་ནི་བོད་སྔ་རབས་པའི་དུས་ནས་བཟུང་གངས་ཅན་པའི་ཀློག་པ་པོ་རྣམས་ཀྱིས་དང་དུ་བླངས་ཟིན་པ་ཞིག་ཡིན་པ་རྟོགས་ཐུབ་བོ།།